“OʻRTA MAXSUS, KASB-HUNAR TAʼLIMINI RIVOJLANTIRISH” LOYIHASINI AMALGA OSHIRISH CHORA-TADBIRLARI TOʻGʻRISIDA
(resolution, 2000-03-07)

Kadrlar tayyorlash milliy dasturini amalga oshirish, Oʻzbekiston Respublikasi Prezidentining “Taʼlim-tarbiya va kadrlar tayyorlash tizimini tubdan isloh qilish, barkamol avlodni voyaga yetkazish toʻgʻrisida” 1997-yil 6-oktabrdagi PF-1869-son Farmonini bajarish, Osiyo taraqqiyot banki bilan hamkorlikni yanada kengaytirish maqsadida Vazirlar Mahkamasi qaror qiladi: 1. Quyidagilar: Osiyo taraqqiyot banki direktorlar kengashining Oʻzbekiston Respublikasiga “Oʻrta maxsus, kasb-hunar taʼlimini rivojlantirish” loyihasini amalga oshirish uchun Osiyo taraqqiyot bankining oʻzgaruvchi foiz stavkasi boʻyicha, shuningdek majburiyatlar uchun vositachilik haqi sifatida 0,75 yillik foiz bilan, imtiyozli besh yillik davrni qoʻshgan holda 25 yil muddatga umumiy summasi 57 mln AQSH dollari miqdorida kredit berishni maʼqullaganligi; kredit mablagʻlaridan 45 kasb-hunar kolleji va litseyni jihozlashda hamda yangi darsliklar va oʻquv-uslubiy qoʻllanmalar nashr etishda, oʻrta maxsus va kasb-hunar taʼlimi sohasidagi oʻqituvchilar malakasini oshirishda foydalanilishi maʼlumot uchun qabul qilinsin. 2. Belgilab qoʻyilsinki: Osiyo taraqqiyot banki krediti Oʻzbekiston Respublikasi Hukumatiga Oʻzbekiston Respublikasi bilan Osiyo taraqqiyot banki oʻrtasidagi kredit bitimi asosida beriladi; Oʻzbekiston Respublikasi Oliy va oʻrta maxsus taʼlim vazirligi Oʻrta maxsus, kasb-hunar taʼlimi markazi (keyingi oʻrinlarda Markaz deb ataladi) loyihani amalga oshirish boʻyicha ijro etuvchi agentlik hisoblanadi; kreditni qaytarish, vositachilik haqi toʻlash va kredit boʻyicha foizlar bilan bogʻliq xarajatlar davlat budjeti hisobidan amalga oshiriladi. 3. Kadrlar tayyorlash milliy dasturini amalga oshirish uchun Osiyo taraqqiyot banki, Koreya Respublikasi Hukumatining Iqtisodiy rivojlanish boʻyicha hamkorlik jamgʻarmasi, Yaponiya xalqaro hamkorlik banki tomonidan Oʻzbekiston Respublikasi Hukumatiga beriladigan kreditlardan toʻliq, maqsadli va samarali foydalanilishini taʼminlash uchun 1-ilovaga* muvofiq tarkibda maxsus komissiya tuzilsin. Maxsus komissiya: Oʻzbekiston Respublikasi Hukumati bilan Yaponiya Hukumati, Koreya Respublikasi Hukumati, Osiyo taraqqiyot banki oʻrtasida kasb-hunar kollejlari va akademik litseylar qurish va ularni texnika bilan jihozlash, ular uchun oʻquv-taʼlim materiallari yaratish va nashr etish uchun imtiyozli uzoq muddatli kreditlar berish boʻyicha imzolangan bitimlarning amalga oshirilishi ustidan monitoring oʻrnatsin; Kadrlar tayyorlash milliy dasturini amalga oshirish uchun berilayotgan kredit resurslaridan maqsadli va samarali foydalanilishi ustidan qatʼiy nazorat oʻrnatsin. Ajratilgan kreditlarning oʻzlashtirilishi toʻgʻrisida Hukumatga muntazam ravishda, har yarim yilda kamida bir marta axborot berib tursin; asbob-uskunalar, oʻquv qoʻllanmalari sotib olish va konsalting xizmatlari koʻrsatish boʻyicha kontraktlar tuzilgunga qadar kontraktga kiritiladigan takliflarni puxta ekspertiza qilish maqsadida ularning har biri boʻyicha mutaxassislar, moliya va bank xodimlaridan iborat tarkibda maxsus ekspert guruhlar tashkil etsin; bir oy muddatda koʻrsatib oʻtilgan loyiha doirasida amalga oshiriladigan asbob-uskunalar sotib olish va konsalting xizmatlari koʻrsatish boʻyicha tender komissiyalari tuzsin. 4. Kreditni qaytarish jadvali 2-ilovaga* muvofiq tasdiqlansin. 5. Oʻzbekiston Respublikasi Moliya vaziri kredit ajratilishi toʻgʻrisida Oʻzbekiston Respublikasi Hukumati bilan Osiyo taraqqiyot banki oʻrtasidagi bitimni Oʻzbekiston Respublikasi Hukumati nomidan imzolashga vakil qilinsin. 6. Oʻzbekiston Respublikasi Adliya vazirligi kredit ajratilishi toʻgʻrisida Oʻzbekiston Respublikasi Hukumati bilan Osiyo taraqqiyot banki oʻrtasidagi bitim yuzasidan yuridik xulosani bir oy muddatda Osiyo taraqqiyot bankiga taqdim etsin. 7. Markaz: kredit mablagʻlaridan foydalanishga doir zarur hujjatlarni va iqtisodiy jihatdan asoslashlarni Maxsus komissiyaga va Oʻzbekiston Respublikasi Moliya vazirligiga oʻz vaqtida taqdim etsin; tender yakunlariga koʻra va maxsus ekspert guruhlari ijobiy xulosa bergan taqdirda koʻrsatib oʻtilgan loyiha doirasida amalga oshiriladigan asbob-uskunalar sotib olish va konsalting xizmatlari koʻrsatish boʻyicha kontraktlarni belgilangan tartibda tuzsin. 8. Kadrlar tayyorlash milliy dasturini amalga oshirish uchun Osiyo taraqqiyot banki, Koreya Respublikasi Hukumati va Yaponiya Hukumati tomonidan berilayotgan kreditlar mablagʻlari hisobiga yetkazib berilayotgan asbob-uskunalar, oʻquv-koʻrgazmali qoʻllanmalar va oʻqitishning texnik vositalari bojxona toʻlovlaridan ozod qilinsin, bojxona yigʻimlari bundan mustasno. 9. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari B.S. Hamidov va Oʻzbekiston Respublikasi Bosh vazirining oʻrinbosari H.S. Karomatov zimmasiga yuklansin.